I starten af april blev Aalborg-kokken Johan von Bülow vinder af det samlede udbud om forpagtning af restaurant, kiosk, kantine og udskænkningssteder i det kommende Musikkens Hus. Kort efter blev en konkurrence udskrevet om at finde det bedste navn til den nye restaurant, der får front ned mod fjorden, og plads til 150 spisende gæster i to etager. 341 forslag var Musikkens Hus i hænde inden deadline den 15. maj 2013, og en enig komité bestående af rådmand Anne-Dorte Krog fra Skole- og Kulturforvaltningen ved Aalborg Kommune, formand for Driftsgruppen og kommende bestyrelsesformand for Musikkens Hus Christen Obel, adm. direktør Lasse Rich Henningsen, restauratør Johan von Bülow samt kommunikationsekspert Esben Lind fra Conexia PR har nu valgt en vinder. - Vi er meget glade for, at så mange har deltaget i navnekonkurrencen inden for en relativ kort tidsperiode. Alle forslag har været meget kreative og seriøse, og vi har fået utroligt mange bud med musik eller musikrelaterede ord som inspiration, forklarer Lasse Rich Henningsen. Vinderen blev Louise Skov Nielsen fra Ålbæk, der blev belønnet med en middag for to i den kommende restaurant. Hun og 10 andre havde alle valgt et forslag, der startede med "Musikkens", fx "Musikkens Restaurant", men Louise Skov Nielsen var dog alene om at foreslå "Musikkens Spisehus", som ikke mindst var restauratørens favorit. - "Spisehus" leder tankerne hen på de franske spisehuse, som vi netop er kraftigt inspireret af i vores daglige arbejde, og som restauranten i Musikkens Hus også vil bære præg af. Det handler om en kombination af afslappet stemning, fokus på høj kvalitet, gamle kokketraditioner og mad lavet fra bunden. Derfor er det helt ideelt for os, at "spisehus" nu kommer til at indgå i navnet, pointerer Johan von Bülow.

Referat:
341 personer deltog i konkurrencen om at foreslå et navn til restauranten i Musikkens Hus i Aalborg. En enig komité valgte "Musikkens Spisehus" som det bedste forslag.